O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da

O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturining (bundan buyon matnda Davlat dasturi deb yuritiladi) 2021-yilda bajarilishi yuzasidan hisobotini ko‘rib chiqib, O‘zbekiston Respublikasi Oliy Majlisi Qonunchilik palatasi (bundan buyon matnda Qonunchilik palatasi deb yuritiladi) ta’kidlaydiki, hisobot yilida Davlat dasturi asosida mamlakatimizda demokratik, sotsial-iqtisodiy islohotlarni chuqurlashtirish, ijtimoiy sohani rivojlantirish, barqarorlikni ta’minlash, xalqimizning farovonligini yanada yuksaltirish borasida tizimli ishlar amalga oshirilgan.
 Yangi O‘zbekistonda o‘tgan davrda makroiqtisodiy barqarorlikni ta’minlash, qulay investitsiya muhitini yaratish orqali iqtisodiyotimizga xorijiy investitsiyalarni keng jalb etish, hududlarning ijtimoiy holatini yaxshilash, aholining turmush farovonligini yuksaltirish bo‘yicha keng ko‘lamli ishlar amalga oshirilib, barcha kuch va imkoniyatlar ishga solingan.
 Davlat dasturi doirasida davlat va jamiyat qurilishi tizimini takomillashtirish, qonun ustuvorligini ta’minlash, sud-huquq tizimini yanada isloh qilish, iqtisodiyotni rivojlantirish va liberallashtirish, ijtimoiy sohani ravnaq toptirish, xavfsizlikni, millatlararo totuvlik va diniy bag‘rikenglikni ta’minlash, tashqi siyosat sohasidagi ustuvor yo‘nalishlarda belgilangan vazifalarni o‘z vaqtida bajarish borasida qilingan ishlar mamlakat taraqqiyotini hamda barqaror o‘sish sur’atlarini ta’minlashga xizmat qilmoqda. 
 Qayd etish joizki, davlat dasturida belgilangan ustuvor vazifalarning samarali bajarilishida parlament nazorati muhim o‘rin tutadi. 
 O‘zbekiston Respublikasi Prezidenti tashabbusi asosida parlamentda davlat dasturining ijrosi yuzasidan hukumatning har choraklik hisobotini ko‘rib chiqish amaliyoti yo‘lga qo‘yildi.
 Shunga muvofiq, Qonunchilik palatasida hamda uning qo‘mitalari va siyosiy partiyalar fraksiyalari yig‘ilishlarida hukumatning tegishli yilga mo‘ljallangan davlat dasturi ijrosi yuzasidan hisoboti har chorakda ko‘rib borilayotganligi belgilangan vazifalarning izchil bajarilishini ta’minlashda muhim ahamiyat kasb etmoqda.
 O‘tgan davr mobaynida davlat organlari, tadbirkorlik subyektlari, fuqarolik jamiyati institutlari tomonidan kompleks va tizimli ishlar amalga oshirilganligi natijasida barcha sohalar va tarmoqlarni rivojlantirishga erishilgan. 
 Davlat dasturi doirasida amalga oshirilgan ishlar, ko‘rilgan chora-tadbirlar natijasida 2021-yilda yalpi ichki mahsulot hajmi o‘tgan yilga nisbatan 7,4 foiz o‘sishiga erishilgan. Chakana savdo aylanmasi hajmi 12,0 foizga o‘sgan. 
 Davlat va jamiyat qurilishi tizimini takomillashtirish, barcha davlat organlari va tashkilotlari faoliyatining ochiqligini va shaffofligini ta’minlash sohasida izchil ishlar olib borilgan. 
 Jumladan, davlat organlari tomonidan Ochiq ma’lumotlar sifatida joylashtirilishi kerak bo‘lgan ijtimoiy ahamiyatga molik ma’lumotlar ro‘yxati tasdiqlangan.
 Aholi va tadbirkorlik subyektlarining davlat organlari bilan munosabatga kirishishida byurokratik to‘siqlarni tubdan qisqartirish choralari ko‘rilgan. Xususan, 2021-yil 1-iyundan boshlab davlat organlari tomonidan aholidan, shu jumladan tadbirkorlik subyektlaridan 15 turdagi hujjatni talab qilish bekor qilingan.
 Hisobot davrida qonun ustuvorligini ta’minlashga va sud-huquq tizimini yanada isloh qilishga ustuvor ahamiyat qaratilgan. 
 Iqtisodiyotni rivojlantirish, barqaror o‘sish sur’atlarini ta’minlash borasida amalga oshirilgan izchil islohotlar O‘zbekistonning xalqaro reytinglardagi o‘rnini yanada mustahkamlash imkonini bermoqda. Jumladan 2021-yilda “S&P” xalqaro reyting agentligi tomonidan O‘zbekiston Respublikasi suveren kredit reytingi kutilmasini “salbiy”dan “barqaror”ga, “Moody’s” xalqaro reyting agentligi tomonidan mamlakatimiz reytingi kutilmasini “barqaror”dan “ijobiy”ga oshirilishiga erishilgan.
 Yoshlarni qo‘llab-quvvatlash, aholi bandligini ta’minlash, ijtimoiy sohani rivojlantirish borasida ham bir qator ishlar bajarilgan. Jumladan, “Yoshlar daftari”ga kiritilgan 524 ming 416 nafar yoshlarning bandligi ta’minlangan. “Ayollar daftari”ga kiritilgan 96,8 ming nafar ehtiyojmand xotin-qizlarning tadbirkorlik loyihalarini qo‘llab-quvvatlash maqsadida 1 trln. 197 mlrd. so‘m kredit mablag‘lari ajratilgan.
 Bog‘cha yoshidagi har bir bolani maktabgacha ta’lim yo‘nalishi bilan to‘liq qamrab olish uchun zarur sharoitlarni yaratishga maktabgacha ta’lim sohasini rivojlantirish borasidagi strategik maqsad sifatida ustuvor ahamiyat qaratilgan. 
 Sog‘liqni saqlash sohasini isloh qilish, aholining tibbiy xizmatlardan foydalanishga doir imkoniyatlarini yanada kengaytirish maqsadida 124 ta oilaviy poliklinika tashkil etilgan, 32,5 mln. nafar aholi tibbiy xatlovdan o‘tkazilgan. Barcha respublika ixtisoslashtirilgan ilmiy-amaliy tibbiyot markazlari, ularning 211 ta hududiy filiali, bo‘limlari va dispanserlarda teletibbiyot yo‘lga qo‘yilgan.
 COVID-19 koronavirus infeksiyasiga qarshi emlash tadbirlari izchil davom ettirilgan. Hisobot yilida mamlakatimizga yetti turdagi 49 mln. doza vaksina olib kelingan va ishlab chiqarilgan bo‘lib, shundan 40,6 mln. dozasi qo‘llanilgan. 
 Davlat dasturi doirasida mamlakatimizda xavfsizlikni, millatlararo totuvlikni va diniy bag‘rikenglikni ta’minlash, inson huquqlarini himoya qilish sohasidagi xalqaro standartlar va insonparvarlik tamoyilini keng joriy etish, shuningdek, xorijiy davlatlar bilan barcha sohalarda o‘zaro foydali va konstruktiv tashqi siyosatni olib borishning ustuvor yo‘nalishlari bo‘yicha ham izchil ishlar amalga oshirilgan. 
 Umuman, davlat dasturida belgilangan ustuvor vazifalarning huquqiy asoslarini mustahkamlash maqsadida jami 187 ta hujjat, jumladan O‘zbekiston Respublikasining 9 ta qonuni, O‘zbekiston Respublikasi Oliy Majlisi palatalarining 6 ta qarori, O‘zbekiston Respublikasi Prezidentining 19 ta farmoni, 46 ta qarori, O‘zbekiston Respublikasi Vazirlar Mahkamasining 68 ta qarori (farmoyishi), shuningdek, 31 ta boshqa hujjat qabul qilingan. 
 Shu bilan birga, hukumat hisoboti yuzasidan o‘tgan muhokamalar chog‘ida deputatlar davlat dasturida belgilangan 273 ta banddan 243 tasi (89 foiz) to‘liq bajarilgani holda, 5 ta bandning ijro muddati belgilangan tartibda uzaytirilganligi hamda 25 ta bandning ijrosi yuzasidan tegishli hujjat loyihalari tayyorlanib, qabul qilish ishlari davom etayotganligiga alohida e’tibor qaratdilar. 
 Jumladan, “Bepul yuridik yordam to‘g‘risida”gi qonun loyihasi (11-band), mahalla instituti faoliyatini takomillashtirish (12-band), Tadbirkorlik kodeksi loyihasini ishlab chiqish (84-band), hududlarda 130 ming kilometr uzunlikdagi past va o‘rta kuchlanishli elektr tarmoqlari va 40 mingdan ortiq transformatorni bosqichma-bosqich yangilash dasturini tasdiqlashga (95-band) qaratilgan normativ-huquqiy hujjatlar loyihalari ishlab chiqilib, bugungi kunda ushbu hujjatlar yanada xalqchil bo‘lishi uchun takomillashtirilmoqda. 
 Shuningdek so‘z erkinligini ta’minlash va ommaviy axborot vositalarini har tomonlama rivojlantirish uchun huquqiy asoslarni yanada kuchaytirish (17-band), sud boshqaruvchilari faoliyatini tubdan takomillashtirish (20-band), temir yo‘l transporti sohasini transformatsiya qilish, boshqaruv tizimini takomillashtirish, tarmoqning raqobatbardoshligini oshirish (91-band) bilan bog‘liq vazifalarning ijrosini yakuniga yetkazish ishlarini jadallashtirish maqsadga muvofiq ekanligi ta’kidlab o‘tildi. 
 Bundan tashqari, deputatlar tomonidan aholini qiynab kelayotgan, jamiyatdagi dolzarb masalalarga hukumat a’zolarining e’tibori qaratildi. Jumladan, “Temir daftar”, “Yoshlar daftari” va “Ayollar daftari”ga kiritilgan aholi toifalarining ijtimoiy himoyasini kuchaytirish, bandligini ta’minlash, hududlardagi elektr energiyasi, tabiiy gaz, toza ichimlik suvga bo‘lgan ehtiyojni qanoatlantirish, infratuzilmalarni yanada yaxshilash borasida belgilangan vazifalarning ijrosiga alohida e’tibor qaratildi. 
 Yuqorida bayon etilganlardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 81-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Vazirlar Mahkamasining 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturining 2021-yilda bajarilishi yuzasidan hisoboti ma’lumot uchun qabul qilinsin.
 2. O‘zbekiston Respublikasi Vazirlar Mahkamasiga:
 Davlat dasturidagi ijro muddati belgilangan tartibda uzaytirilgan 5 ta bandda hamda bajarilishi yuzasidan tegishli hujjat loyihalarini qabul qilish ishlari yakuniga yetkazilmagan 25 ta bandda nazarda tutilgan vazifalarning ijrosini ta’minlash hamda bu bo‘yicha hukumat a’zolari, davlat va xo‘jalik boshqaruvi organlari rahbarlarining mas’uliyatini yanada oshirish yuzasidan qat’iy choralar ko‘rish;
 elektr energiyasi ta’minoti aholini eng ko‘p bezovta qilayotgan masalalardan biri ekanligini inobatga olib, Davlat dasturining 95-bandida ko‘zda tutilgan hududlarda 130 ming kilometr uzunlikdagi past va o‘rta kuchlanishli elektr tarmoqlari va 40 mingdan ortiq transformatorni bosqichma-bosqich yangilash dasturini qisqa muddatlarda tasdiqlash, shuningdek 2022-yil va keyingi yillarga mo‘ljallangan past va o‘rta kuchlanishli elektr tarmoqlarini bosqichma-bosqich modernizatsiya qilish dasturini ishlab chiqish; 
 koronavirus infeksiyasiga qarshi emlash tadbirlarining samaradorligini yanada oshirish, shu jumladan vaksinalarga oid klinik tadqiqot va laboratoriya sinovlarini yakuniga yetkazish choralarini ko‘rish; 
 Davlat dasturining bajarilishi yuzasidan hisobotni muhokama qilish jarayonida siyosiy partiyalar fraksiyalari tomonidan ko‘tarilgan masalalarni hal etish choralarini ko‘rish tavsiya qilinsin. 
 3. O‘zbekiston Respublikasi Oliy Majlisining Qonunchilik palatasidagi siyosiy partiyalar fraksiyalariga:
 Davlat dasturi doirasida amalga oshirilgan islohotlarning mohiyati va ahamiyatini keng jamoatchilikka yetkazish;
 aholini koronavirusga qarshi emlash tadbirlarining samarali tashkil etilishi, ushbu tadbirlar uchun ajratilayotgan budjet mablag‘larining maqsadli o‘zlashtirilishi ustidan ta’sirchan parlament va deputat nazoratini o‘rnatish;
 Davlat dasturida belgilangan, biroq ijro muddati kechikayotgan yoki ijro muddati belgilangan tartibda uzaytirilgan vazifalarning bajarilishi ustidan o‘z partiyaviy maqsadlari va vazifalaridan kelib chiqib, jamoatchilik nazoratini amalga oshirish tavsiya etilsin.
 4. O‘zbekiston Respublikasi Oliy Majlisi Qonunchilik palatasining qo‘mitalari:
 Davlat dasturining ijro etilishi muddati uzaytirilgan 5 ta bandida (68, 154, 161, 248, 256-bandlarida) belgilangan vazifalarning o‘z vaqtida va sifatli bajarilishi yuzasidan parlament nazoratini o‘rnatsin;
 Davlat dasturida ijrosi to‘liq ta’minlanmagan quyidagi bandlarning bajarilishi yuzasidan samarali monitoring olib borsin va ushbu bandlar yuzasidan amalga oshirilgan ishlarning natijalari to‘g‘risida O‘zbekiston Respublikasi Oliy Majlisi Qonunchilik palatasining Kengashiga ma’lumot taqdim etsin:
 Budjet va iqtisodiy islohotlar qo‘mitasi — 26, 84, 105-bandlar;
 Korrupsiyaga qarshi kurashish va sud-huquq masalalari qo‘mitasi —1, 11, 20, 30, 34-bandlar;
 Xalqaro ishlar va parlamentlararo aloqalar qo‘mitasi — 258-band;
 Sanoat, qurilish va savdo masalalari qo‘mitasi — 91, 95-bandlar;
 Demokratik institutlar, nodavlat tashkilotlar va fuqarolarning o‘zini o‘zi boshqarish organlari qo‘mitasi — 5, 6, 12, 257-bandlar;
 Innovatsion rivojlanish, axborot siyosati va axborot texnologiyalari masalalari qo‘mitasi — 17, 36-bandlar;
 Ekologiya va atrof muhitni muhofaza qilish masalalari qo‘mitasi — 252, 253-bandlar. 
 5. Ushbu Qaror O‘zbekiston Respublikasi Vazirlar Mahkamasiga yuborilsin.
 6. O‘zbekiston Respublikasi Vazirlar Mahkamasi ushbu Qarorning ijrosi bo‘yicha navbatdagi hisobot davriga qadar O‘zbekiston Respublikasi Oliy Majlisi Qonunchilik palatasiga axborot taqdim etsin.
 7. Mazkur Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosarlari zimmasiga yuklatilsin.
 8. Ushbu Qaror qabul qilingan kundan e’tiboran kuchga kiradi.